LXIX.  Monachis S. Bertini Sithiensis privilegia quaedam concedit.   (Vide Iperii  Chronic. S. Bertini  ap. MARTEN.,  Thesaur. Anecdot.,  III, 647.) 
         LXX.  Monasterii S. Michaelis Pisani tutelam suscipit, possessionesque et privilegia confirmat.   (Ferentini, Oct. 4.) [MITARELLI,  Ann. Camaldul.,  III, App., 482.]
Author: Adrianus IV

ADRIANUS episcopus, servus servorum Dei, dilectis filiis abbati monasterii Sancti Michaelis, quod in civitate Pisana situm est, ejusque fratribus tam praesentibus quam futuris, regularem vitam professis, in perpetuum.

Officii nostri nos admonet et invitat auctoritas pro Ecclesiarum statu satagere et earum quieti ac tranquillitati salubriter, auxiliante Domino, providere. Dignum namque et honestati conveniens esse dignoscitur, ut qui ad earum regimen, Domino disponente, assumpti sumus, eas a pravorum hominum nequitia tueamur, et beati Petri atque sedis apostolicae patrocinio muniamus. Eapropter, dilecti in Domino filii, vestris justis postulationibus clementer annuimus et pro statu monasterii in quo divino mancipati estis obsequio sub beati Petri et nostra protectione suscipimus, et praesentis scripti privilegio communimus. In primis siquidem statuentes ut ordo monasticus, qui secundum Deum et beati Benedicti Regulam atque Camaldulensium statutorum consuetudinem in eodem monasterio dignoscitur institutus, futuris ibidem temporibus inviolabiliter conservetur. Praeterea quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, Deo propitio, poterit adipisci, firma vobis vestrisque successoribus, et illibata permaneant. In quibus haec duximus exprimenda vocabulis: Ecclesiam Sancti Laurentii de Rivolta cum hospitali et pertinentiis suis; ecclesiam Sanctae Ceciliae; jus vestrum in ecclesia S. Christophori de Colignola cum integris parochiis, et dioecesibus suis; quidquid habetis in villa de Ghezzano, de Colignola, de Mezzano, de Leona, de Bottano, et infra Marceto; quidquid habetis in ecclesia Sancti Petri in Gradu, salvo solito censu praesenti archiepiscopo, et quidquid habetis juxta muros civitatis, tam in terris quam in vineis, vobis nihilominus confirmamus. Sepulturam quoque eidem liberam esse concedimus, ut eorum, qui se illic sepeliri deliberaverint, devotioni et extremae voluntati nullus obsistat, nisi forte excommunicati et interdicti sint, salva tamen justitia matricis ecclesiae. Ordinationes monachorum, seu clericorum vestrorum, qui ad sacros ordines fuerint promovendi a dioecesano suscipiatis episcopo, siquidem catholicus fuerit, et gratiam atque communionem apostolicae sedis habuerit, et gratis absque simoniae pravitate vobis voluerit exhibere. Alioquin liceat vobis quemcunque malueritis adire antistitem qui, nimirum nostra fultus auctoritate, quod postulatur indulgeat. Clericos vero, sive laicos liberos, qui ad vos conversionis gratia redire voluerint, suscipiendi liberam habeatis facultatem. Ad haec praesentis decreti assertione sanximus ut nullus intra terminum parochiae vestrae, vel ecclesiarum vestrarum sine consensu dioecesani episcopi et vestro, aliquam ecclesiam aedificare praesumat. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra et illibata conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate. Si qua igitur, etc. OCULI MEI SEMPER AD DOMINUM. Petrus et Paulus, Adrianus papa IV. Ego Adrianus catholicae Ecclesiae episcopus. Ego Imarus Tusculanus episcopus. Ego Cencius Portuensis Ecclesiae episcopus. Ego Guido presbyt. card. tit. Sancti Chrysogoni. Ego Aribertus presb. card. tit. S. Anastasiae. Ego Astaldus presb. card. tit. Sanctae Priscae. Ego Guido presb. card. tit. Pastoris. Ego Bernardus presbyt. card. tit. Sancti Clementis. Ego Gerardus presb. card. tit Sancti Stephani in Coelio monte. Ego Joan. presb. card. tit. SS. Sylvestri et Martini. Ego Oddo diac. card. tit. Sancti Georgii ad Velum Aureum. Ego Joannes diac. card. tit SS. Sergii et Bacchi. Ego Oddo diac. card. tit. Sancti Nicolai in Carcere Tulliano. Datum Ferentini per manum Rolandi, sanctae Romanae Ecclesiae presbyteri cardinalis et cancellarii, IV Nonas Octobris, indictione IV, Incarnationis Dominicae anno 1155, pontificatus vero domni Adriani papae IV, anno primo.